Forsætisráðherrar Finnlands og Svíþjóðar, Sanna Marin og Magdalena Anderson, sitja á fundi í Stokkhólmi þar sem staða ríkjanna eftir innrás Rússa í Úkraínu verður rædd. Stjórnvöld beggja ríkja íhuga af alvöru að sækja um aðild að Atlantshafsbandalaginu, NATO.
Afstaða Finna og Svía til NATO aðildar gjörbreyttist á svipstundu við innrás Rússa í Úkraínu. Áður hafði NATO aðild ekki verið á dagskrá. Finnska ríkisstjórnin kynnti í hádeginu skýrslu um öryggis- og varnarmál, í framhaldinu er búist við að þingið í Helsinki taki ákvörðun um aðildarumsókn. Í skýrslunni eru taldir upp kostir og gallar NATO aðildar Finnlands sagði Sanna Marin, forsætisráðherra Finnlands, á sameiginlegum fundi með fréttamönnum í Stokkhólmi fyrir stundu.
Sanna Marin lagði áherslu á náið samstarf Finna og Svía í öryggis-og varnarmálum og samstarf við NATO sem hefði aukist eftir að Rússar innlimuðu Krím-skagann árið 2014.
Fréttaskýrandi sænska útvarpsins segir að í skýrslu finnsku ríkisstjórnarinnar séu ekki beinar tillögur um hvort landið eigi að sækjast eftir NATO aðild.
Svenska Dagbladet fullyrðir í dag að leiðtogar Jafnaðarmanna, stjórnarflokksins í Svíþjóð, hafi þegar ákveðið að sækjast eftir NATO aðild. Á fréttamannafundinum með Marin neitaði Magdalena Anderson ekki þessum fréttum en sagði að NATO umsókn yrði rædd innan flokksins á næstu dögum. Báðar lögðu þær Anderson og Marin áherslu á að hvort ríki um sig tæki ákvörðun en náið samráð yrði á milli ríkisstjórnanna í Helsinki og Stokkhólmi.
Ef Finnar og Svíar ákveða að sækja um aðild að NATO er búist við að umsóknir þeirra verði formlega afgreiddar á leiðtogafundi NATO í Madrid í lok júní.

Forsætisráðherrar Finnlands og Svíþjóðar sitja á fundi í Stokkhólmi þar sem varnar- og öryggismál og innrás Rússa í Úkraínu verða rædd. Stjórnvöld beggja ríkja íhuga að sækja um aðild að Atlantshafsbandalaginu.